ཤི་བོ་དེའི་བུ་རབས་ཚ་རྒྱུད་ནས་གསོད་མཁན་ངོ་མའམ།མ་མཐར་བུ་རབས་ཚ་རྒྱུད་ཚུན་ལ་དགྲ་ཤ་ལེན་པ་ཞེས་ཕན་ཚུན་མི་ཐོག་མང་བོར་གསོད་རེས་བྱེད་པ་དང༌།དགྲ་ཤ་ལེན་ཐུབ་ན་མི་དེ་རྒོད་པོར་རྩི་བ་དང༌།མ་ཐུབ་ན་རུས་འདྲུད་པ་ཞེས་མི་དེ་གང་ཡང་མི་འཇོན་པ་ཝ་མོ་ལྟ་བུར་དམའ་འབེབས་བྱེད་སྲོལ་དེ་ནི་ཕལ་ཆེ་བ་མདོ་སྟོད་སྨད་གཉིས་སུ་ཡོད།དེ་བཞིན་སྔར་ལུང་བ་ཕན་ཚུན་དགྲ་ཤ་ལེན་རེས་ཀྱིས་དུས་ཡུན་རིང་བོར་བདེ་འཇགས་མེད་པར་སྐབས་རེར་ལུང་བ་སྟོངས་པའི་སྣང་ཚུལ་ཡང་ཡོད།དེ་ནི་ཡུལ་ཁྲིམས་ཀྱིས་ཉེས་ཅན་ལ་གཉའ་གནོན་མ་ནུས་པའི་ཉེར་ལེན་གྱིས་དོན་དག་དེ་འདྲ་མི་བྱེད་ཀ་མེད་བྱུང་བར་སེམས།ཆོས་མ་ཎི་འདོན་པ་ནི་མི་གཤིས་ཇེ་ལེགས་སུ་གཏོང་བའི་ཐབས་ཀྱི་མཆོག་ཏུ་རྩི་ཞིང༌།ཕྱི་དགྲ་བོ་རིག་ན་དཔའ་དགོས་ཤིང༌།ནང་ཕུ་ནུ་དང་གྲོགས་མཛའ་བཤེས་རིག་ན་བྱམས་དགོས་པའི་ལྟ་བ་ཡོད།མ་བུ་མོ་ཞིག་ཡིན་ན་ཁྱིམ་སྐྱོང་བའི་འགན་འཁུར་ཡོད་པས་ལག་ལས་ཀ་བཟང་ཞིང༌།རྒན་བཀུར་གཞོན་བྱམས་ཡོད་དགོས་པའི་ཚད་གཞི་བཏོན་པ་རེད།གཞན་ཡང་ཕོ་རབ་འབྲིང་ཐ་གསུམ་གྱི་གོ་དོན་ཡང་གླུ་ལས།སྐྱེས་ཕོ་རབ་ཅིག་ལ་འདོད་གསུམ་ཡོད།།བློ་རྒྱ་ཁོག་པ་ཆེ་ན་འདོད།།དཔའ་སྟོབས་བརྩོན་སེམས་འཛོམས་ན་འདོད།།ཡུལ་ཕ་མར་བརྩི་བཀུར་བྱེད་ན་འདོད།།སྐྱེས་ཕོ་རབ་ཟེར་ན་གན་མོ་དགོས།།སྐྱེས་ཕོ་འབྲིང་ཞིག་ལ་འདོད་གསུམ་ཡོད།།ཟ་བྱེད་ཁ་ཕོར་ཆེ་ན་འདོད།།ཟ་རྒྱུ་འཐུང་རྒྱུ་ཡོད་ན་འདོད།།ཟོས་ནས་འཐུང་ནས་ལས་ན་འདོད།།སྐྱེས་ཕོ་འབྲིང་ཟེར་ན་གན་མོ་རེད།།སྐྱེས་ཕོ་ཐ་ཞིག་ལ་འདོད་གསུམ་ཡོད།།ཆང་དང་དུ་བ་ཤ་གསུམ་འདོད།།ཇག་རྐུན་འཕྲོག་གསུམ་ཤེས་ན་འདོད།།ནང་སྒོས་སུ་རང་སྡེ་གཏོར་ན་འདོད།།སྐྱེས་ཕོ་ཐ་གན་མོ་མི་དགོས་ཤིགཅེས་དང༌།སྐྱེས་ཕོ་རབ་ཅིག་གི་བསམ་ཚུལ་བཤད།།གསེར་སེར་པོའི་ཕོ་བྲང་བཞེང་ན་བསམ།།དངུལ་དཀར་པོའི་སྦྱིན་པ་གཏང་ན་བསམ།།ཡུལ་ཕ་མའི་དྲིན་ལན་གཞལ་ན་བསམ།།སྐྱེས་ཕོ་རབ་བསམ་ཚུལ་གན་མོ་རེད།།སྐྱེས་ཕོ་འབྲིང་ཞིག་གི་བསམ་ཚུལ་བཤད།།འབྲུག་འདྲ་བའི་རྟ་ཞིག་བཞོན་ན་བསམ།།ཐོག་འདྲ་བའི་བོའུ་ཞིག་འཁུར་ན་བསམ།།ཕྱི་ཡུལ་ནས་དཔའ་རྩལ་ངོམ་ན་བསམ།།སྐྱེས་ཕོ་འབྲིང་བསམ་ཚུལ་གན་མོ་རེད།།སྐྱེས་ཕོ་ཐ་ཞིག་གི་བསམ་ཚུལ་བཤད།།རྒྱུ་ནོར་ལུག་འཚོ་རྒྱུ་མེད་ན་བསམ།།ཟས་ཞིམ་པོ་ཟོས་ནས་བསྡད་ན་བསམ།།ཉིན་མཚན་མེད་ལ་ཉལ་ན་བསམ།།སྐྱེས་ཕོ་ཐའི་བསམ་ཚུལ་གན་མོ་རེད།།ཅེས་སྐྱེས་ཕོ་རབ་ཅིག་གི་མི་ཚེ་ནི་བློ་ཁོག་ཡངས་པ་དང༌།དཔའ་སྟོབས་དང་བརྩོན་སེམས་ཆེ་བ།ཕ་མར་བརྩི་བཀུར་བྱེད་པ།ཁྱིམ་ཁང་གཞི་རྒྱ་བསྐྱེད་པ།མར་ངན་སློང་ལ་སྦྱིན་པ་གཏོང་མཁན་ཞིག་ཡིན་པར་འདོད།སྐྱེས་ཕོ་འབྲིང་ཞིག་གི་མི་ཚེ་ནི་གཞན་ལ་ངོམ་རྒྱུ་རང་ལ་ཟ་རྒྱུ་ཡོད་པའི་ཞོར་དུ་ལས་ལ་དགའ་བ་ཞིག་ཡིན་པར་འདོད་ལ།སྐྱེས་ཕོ་ཐ་ཞིག་གི་མི་ཚེ་ནི་དཀའ་ལས་མ་བརྒྱབ་པར་བདེ་སྐྱིད་འདོད་པ་དང༌།རྐུན་ཇག་འཕྲོག་གསུམ་གྱིས་བདག་གནོད་གཞན་ཕུང་གི་བྱ་བར་སྤྲོ་བ་ཞིག་ཡིན་པར་འདོད་པ་སོགས་མང་ཚོགས་ཀྱི་བློ་གྲོས་ལས་བྱུང་བའི་ངག་རྩོམ་དུ་ཁྱབ་ཡོད།